জনতা-পুলিশ খণ্ডযুদ্ধের এক সপ্তাহ পর ভাঙড়ে ‘শান্তি’মিছিল করল তৃণমূল।
রাজারহাট-নিউটাউনের তৃণমূল বিধায়ক সব্যসাচী দত্তের নেতৃত্বে মঙ্গলবার ওই ‘শান্তি’মিছিল হয়। বিকেলে পোলেরহাট পঞ্চায়েত সমিতির কার্যালয় সংলগ্ন এলাকা থেকে বিদ্যুতের সাবস্টেশন পর্যন্ত মিছিল করেন সব্যসাচী। এদিন পুলিশ গ্রামগুলিতে না ঢুকলেও হাড়োয়া রোড ধরে পুলিশি টহলদারি চলেছে।
শাসকদলের এদিনের তৎপরতায় অশান্তির আশঙ্কায় গ্রামবাসীদের একাংশ। তাঁদের মতে, পুলিশকে গ্রামের বাইরে রেখে যেভাবে তৃণমূলের নেতারা মিছিল করেছেন, তা যথেষ্টই উদ্বেগের। এটা গ্রামদখলের প্রাথমিক প্রস্তুতি। 
এদিন সকালে অবরোধ তোলা শুরু হওয়ার আগে নতুনহাটে কালু শেখের কার্যালয়ে বৈঠক করেন ‘জমি, জীবিকা, বাস্তুতন্ত্র ও পরিবেশ রক্ষা কমিটি’র সদস্যদের একাংশ। তৃণমূলনেতা শেখ মোস্তফা সেখানে হাজির ছিলেন বলে খবর। কালুর সঙ্গে মোস্তাফাকেও তুলে নিয়ে গিয়েছিল পুলিশ। বৈঠকের পর দুপুরের দিকে মোস্তাফার লোকজন এবং সব্যসাচীর সঙ্গীরা রাস্তায় পড়ে থাকা গাছের গুঁড়ি সরিয়ে অবরোধ তোলার কাজে হাত লাগান। বকডোবা, মাছিভাঙা, খামারাইট, টোনা, পদ্মপুকুর, ঢিবঢিবে বাজার পর্যন্ত সব অবরোধ তুলে ফেলা হয়।
মিছিল শেষ সব্যসাচী বলেন, ‘‘কিছু স্বার্থান্বেষী মানুষ এলাকাবাসীকে ভুল বুঝিয়ে অশান্তি সৃষ্টি করছিল। শান্তিমিছিল করে এলাকায় শান্তি ফিরিয়ে আনলাম।” তৃণমূলনেতা আরাবুল ইসলামের কথায়, “ভাঙড় শান্তিপ্রিয় জায়গা। আমরা চাই আগের মতোই এখানে শান্তি ফিরে আসুক।”
গ্রামবাসীদের অভিযোগ, এদিন শাসকদলের হয়ে যাঁরা অবরোধ তুলতে এসেছিলেন, তাঁরা সকলেই বহিরাগত। আন্দোলনকারীদের মতে, শান্তিস্থাপনে গ্রেফতার হওয়া গ্রামবাসীদের মুক্তি-সহ যেসব প্রতিশ্রুতি দেওয়া হয়েছিল, তা পূরণ হওয়ার আগেই গ্রাম দখলের চেষ্টা শুরু হয়েছে। আন্দোলনকারীদের তরফে শর্মিষ্ঠা চৌধুরী বলেন, “ভাঙড়ের মানুষ ওই অবরোধ তোলার প্রক্রিয়ায় ছিলেন না। বহিরাগতদের দিয়ে সন্ত্রাস সৃষ্টি করে ওই কাজ করা হয়েছে। গ্রামের মানুষ সংঘাত চাননি বলেই শাসকদলকে বাধা দেননি।” ভাঙড়ে সরকারি প্রতিশ্রুতি পূরণের দাবি জানিয়ে মুখ্যমন্ত্রীকে এদিন চিঠি দিয়েছে সিপিআইএমএল রেডস্টার।
শাসকদল সূত্রের খবর, ভাঙড়ে আন্দোলনকারীদের মধ্যে অংশত ফাটল ধরাতে সক্ষম হয়েছে তৃণমূল। অবরোধ তুলতে গত কয়েকদিন ধরেই দলের একাংশের সঙ্গে আলাদা করে আলাপ-আলোচনা চালাচ্ছিলেন তৃণমূলের সহ-সভাপতি মুকুল রায়। এদিন অবরোধ তোলার কাজটা সারলেন সব্যসাচী।